बीएसई का 30 शेयरों वाला संवेदी सूचकांक सेंसेक्स शुरुआती कारोबार में 311.89 अंक यानी 1.10 प्रतिशत बढ़त में रहकर 28724.78 अंक पर पहुँच गया। नेशनल स्टॉक एक्सचेंज का निफ्टी भी 81.25 अंक अर्थात 0.93 प्रतिशत चढ़कर 8823.80 अंक पर रहा। बीएसई के कुल 20 समूहों में से सिर्फ एक धातु समूह में गिरावट रही। शेष सभी समूह की कंपनियों में तेजी रही। एनर्जी, एफएमसीजी, तेल एवं गैस, रियल्टी, यूटिलिटीज, फायनेंस, सीडीजीएंडएस और पीएसयू में एक प्रतिशत से अधिक की बढ़त रही। सेंसेक्स की 30 कंपनियों में मात्र चार के शेयरों में गिरावट रही। एक्सिस बैंक, मारूति सुजुकी, बजाज ऑटो, रिलायंस इंडस्ट्रीज और आईटीसी को शुरुआती कारोबार में दो प्रतिशत से अधिक का फायदा हुआ। इस दौरान एशियाई बाजारों में भी तेजी रही। जापान का निक्की 0.70 फीसदी, हांगकांग का हैंगसेंग 0.63 फीसदी और दक्षिण कोरिया का कोस्पी 0.40 फीसदी बढ़त में रहा। हालाँकि चीन का शंघाई कंपोजिट 0.69 फीसदी लुढ़क गया।